b"\n_START_ARTICLE_\nChristian Wilhelmsson\n_START_SECTION_\nTraject\xc3\xb2ria\n_START_PARAGRAPH_\nComen\xc3\xa7a la seua carrera a les files del Mj\xc3\xa4llby AIF el 1997, on passa tres temporades. L'any 2000 recala a l'Stab\xc3\xa6k Fotball noruec, i el 2003, fitxa pel R.S.C. Anderlecht, amb qui guanya la lliga belga 03/04 i 05/06._NEWLINE_L'estiu del 2006 marxa al FC Nantes Atlantique. Pocs mesos despr\xc3\xa9s, al gener del 2007, el club franc\xc3\xa8s el cedeix a l'AS Roma pel que resta de temporada. A les postres, la Roma no va fer bona l'opci\xc3\xb3 de compra sobre el jugador i el suec va tornar a Nantes, que havia perdut la categoria._NEWLINE_Per a la temporada 07/08 \xc3\xa9s cedit al Bolton Wanderers FC, on no acaba de reeixir. A mitja la campanya, \xc3\xa9s cedit per tercer cop, ara al Deportivo de La Coru\xc3\xb1a de la primera divisi\xc3\xb3 espanyola, amb qui juga 15 partits i marca un gol._NEWLINE_El 2008 fitxa per l'Al-Hilal, per 9 milions d'euros on va guanyar diversos campionats dom\xc3\xa8stics. La primera meitat de la temporada 2011\xe2\x80\x9312 la va passar cedit a l'Al Ahli SC. El 5 de setembre de 2012, Wilhelmsson va fitxar pel LA Galaxy. Va marcar al seu debut a la Major League Soccer nou dies despr\xc3\xa9s, en una vict\xc3\xb2ria per 2 a 0 contra els Colorado Rapids._NEWLINE_El club nord-americ\xc3\xa0 va optar per no renovar el jugador, que va acabar signant un contracte per un any i mig amb el Baniyas SC. Despr\xc3\xa9s d'un per\xc3\xadode amb el seu antic club Mj\xc3\xa4llby, Wilhelmsson es va retirar amb 35 anys. Tanmateix, l'agost de 2015 va tornar a jugar per ajudar el seu \xc3\xbaltim equip a conservar la seva pla\xc3\xa7a a la Superettan, si b\xc3\xa9 va acabar baixant.\n_START_SECTION_\nSelecci\xc3\xb3\n_START_PARAGRAPH_\nWilhelmsson ha estat internacional amb Su\xc3\xa8cia en 79 ocasions, i ha marcat 9 gols. Hi ha participat en les Eurocopes de 2004, 2008 i 2012, aix\xc3\xad com al Mundial del 2006."